اسلام آباد: مچ آملک اٹی 24 گھنٹہ ٹی کورونادین انا 115 کیس رپورٹ مس ہرافتیان 22 ناجوڑ آتا حالیت نازرک ءِ۔ پنچ شنبے نادے آ قومی ادارہ جان جوڑی (این آئی ایچ) نا کنڈآن جاری حساب وکتاب نا رداٹ مچ آ ملک اتی 24 گھنٹہ ٹی کورونا دین انا 5 ہزار 520 ٹیسٹ کننگا ہرافتیان 115 بندغ آتا ٹیسٹ مثبت بس ہندا وڑ مثبت کیس آتا کچ 2.08 درسد ئس و داوخت آ کورونا دین آن اسہ ناجوڑ اس ہم زوال کتنے وخت اس کہ 22 نا حالیت نازرک ءِ۔ ملک انا چندی شار تیٹی تدوک آ 24 گھنٹہ ٹی کروک آ کورونا ٹیسٹ و مثبت کیس آتا بابت لاہور اٹی 623 بندغ آتیان 25 بندغ آتا ٹیسٹ مثبت بس و ہموڑے مثبت کیس آتا کچ 4.01 درسد ئسک، ہنداوڑ اسلام آباد اٹی 387 آن 15 بندغ آتا ٹیسٹ مثبت بس و کچ 3.88 درسد ئسک، کراچی ٹی 456 آن 35 بندغ آتا ٹیسٹ مثبت بس و ہموڑے کچ 7.68 درسد ئسک وخت اس کہ مردان اٹی 133 آن 3 بندغ آتا ٹیسٹ مثبت بس و ہموڑے مثبت کیس آتا کچ 2.26 درسد ئسک۔
(اے پی پی)
